Document ID: 32000R2256

Kommissionens forordning (EF) nr. 2256/2000
af 11. oktober 2000
om en fravigelse af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder, for så vidt angår listen over frø af dobbeltlave raps- og rybssorter, herunder sammensatte sorter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1672/2000(2), særlig artikel 9, og
ud fra følgende betragtninger:
(1) Det fremgår af artikel 4, stk. 1, i Kommissionens forordning (EF) nr. 2316/1999(3), ændret ved forordning (EF) nr. 1454/2000(4), at medlemsstaterne skal begrænse retten til arealstøtte til de arealer, som er tilsået med frø af såkaldte dobbeltlave raps- og rybssorter, dvs. sorter, der giver frø med et glukosinolatindhold på højst 25 μmol/g og et erucasyreindhold på højst 2 % af det samlede fedtsyreindhold. Sorterne skal anmeldes og optages som sådanne i den fælles sortsliste, der er fastlagt ved Rådets direktiv 70/457/EØF(5), senest ændret ved direktiv 98/96/EF(6).
(2) Ifølge artikel 4, stk. 4, i forordning (EF) nr. 2316/1999 er arealer, der er tilsået med de sorter og sammensatte sorter, der er anført i bilag II til Kommissionens forordning (EF) nr. 658/96(7), senest ændret ved forordning (EF) nr. 897/2000(8), ligeledes arealstøtteberettigede for produktionsåret 2000/01. Formålet med bestemmelsen var at ajourføre den fælles sortsliste i løbet af produktionsåret. Det har imidlertid ikke været mulig at ajourføre listen inden for den fastsatte frist, da såningen af raps og rybs, som skal høstes i 2001, blev påbegyndt i slutningen af august.
(3) For at skabe klarhed og med henblik på at udveksle oplysninger bør forordning (EF) nr. 2316/1999 derfor fraviges, og der bør udarbejdes en ny fælles sortsliste over frø af dobbeltlave raps- og rybssorter, herunder sammensatte sorter, for produktionsåret 2001/02 på baggrund af de seneste oplysninger fra medlemsstaterne.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Ved fravigelse af artikel 4, stk. 1, i forordning (EF) nr. 2316/1999 gælder for produktionsåret 2001/02, at arealer, der er tilsået med certificerede frø af dobbeltlave raps- og rybssorter, herunder sammensatte sorter, som nævnt i bilaget til nærværende forordning, er berettiget til arealstøtte i henhold til forordning (EF) nr. 1251/1999.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. oktober 2000.

Labels: 17
19
6